Llíria recupera la benedicció dels animals de Sant Antoni
22 de Gener de 2023

La benedicció dels animals de Sant Antoni ha tornat a celebrar-se hui a Llíria després de dos anys sense poder fer-ho per la situació sanitària. Centenars de persones amb els seus animals s'han sumat a este acte de l'agenda tradicional festiva del municipi.

Gossos, gats, cavalls i tot tipus de mascotes han conformat la multitudinària desfilada que ha recorregut els principals carrers de la població fins a l'església de Maria Mare. Allí, els animals han rebut la benedicció amb motiu de la festivitat del seu patró, mentre que les persones participants s'han emportat un detall recordatori per la seua participació.

També s'han entregat els premis als millors carros tradicionals i a les millors muntures dels cavallers.

Així, la Regidoria de Festes de l'Ajuntament de Llíria ha recuperat al 2023 este popular acte amb més de 25 anys d'història, que en esta edició ha organitzat amb la col·laboració de la Penya Arre i la Parròquia de Maria Mare.